《水调歌头（寿常德府刘守）》
宋代·熊以宁

天地有英气，钟秀在人间。流虹甫近华旦，维岳预生贤。千载明良会遇，三世勋庸忠烈，谁得似家传。高论排风俗，抗志遏狂澜。

记年时，胡尘外，拥朱幡。洪枢紫府功业，指日复青毡。拭目泥封飞下，趁取梅花消息，去去簉朝班。骨相元不老，何必颂南山。

作者简介：熊以宁，字伯诗，号东斋，建阳（今属福建）人。少从朱熹学。孝宗淳熙五年（一一七八）进士，授光泽主簿。事见清乾隆《福建通志》卷四七。今录诗七首。